**10. Οι δάσκαλοι του Γένους**

1. Ποιους ονομάζουμε δάσκαλους του Γένους;

Δάσκαλοι του Γένους ονομάζονται οι μορφωμένοι Έλληνες που κατά την περίοδο της Τουρκοκρατίας βοήθησαν είτε με την προφορική διδασκαλία τους είτε με τα κείμενά τους να καλλιεργηθεί η ελληνική παιδεία. Αρκετοί από αυτούς ήταν κληρικοί ή έγιναν αργότερα.

1. Πού σπούδασαν οι δάσκαλοι του Γένους;

Κάποιοι σπούδασαν στην τουρκοκρατούμενη Ελλάδα, ενώ άλλοι στα Ιόνια νησιά, στις Παραδουνάβιες Ηγεμονίες και στο εξωτερικό.

1. Πού δίδασκαν και τι πέτυχαν με το έργο τους;
* Δίδασκαν σε ναούς, σε σχολεία και σε δημόσιους χώρους. Έγραφαν επίσης επιστολές και άρθρα σε περιοδικά και εφημερίδες αλλά και ολόκληρα βιβλία, που τα τύπωναν με την υποστήριξη της Εκκλησίας, των Φαναριωτών ηγεμόνων ή φιλομαθών εμπόρων.
* Με το έργο τους βοήθησαν να ιδρυθούν σχολεία και να τονωθεί η ελληνική παιδεία, να αναπτυχθεί ο Φιλελληνισμός στη Δύση και προετοίμασαν ιδεολογικά τη Μεγάλη Επανάσταση του 1821.
1. Τι ονομάζουμε Νεοελληνικό Διαφωτισμό;

Νεοελληνικό Διαφωτισμό αποκαλούμε την πνευματική δραστηριότητα κατά την οποία οι νέες φιλελεύθερες και ριζοσπαστικές ιδέες του ευρωπαϊκού Διαφωτισμού, που κυριάρχησαν στη Δυτική Ευρώπη τον 18ο αιώνα και στις αρχές του 19ου αιώνα, έφτασαν και στην ελληνική χερσόνησο και δυνάμωσαν την επαναστατική διάθεση των υπόδουλων Ελλήνων.

1. Ποιοι ήταν οι εκπρόσωποι του Νεοελληνικού Διαφωτισμού;
* Δημήτριος Καραρτζής (Φαναριώτης νομικός).
* Ευγένιος Βούλγαρης (Κερκυραίος, δίδαξε στην Αθωνιάδα Σχολή, Φιλοσοφία και Μαθηματικά).
* Γρηγόριος Κωνσταντάς και Δανιήλ Φιλιππίδης (ξαδέλφια από τη Θεσσαλία που έγραψαν στη δημοτική γλώσσα τη «Γεωγραφία Νεωτερική»).
* Μιχαήλ Περιδικάρης (Κοζανίτης γιατρός που σατίρισε σε πεζά και σε στίχους πρόσωπα και γεγονότα της εποχής του).
1. Τι γνωρίζεις για την «Ελληνική Νομαρχία»;

Η «Ελληνική Νομαρχία» είναι ένα σημαντικό κείμενο του Νεοελληνικού Διαφωτισμού που εκδόθηκε το 1806 στην Ιταλία, ο συγγραφέας του είναι άγνωστος και είναι αφιερωμένο στον Ρήγα Βελεστινλή. Στο κείμενο αυτό καταδικάζεται η «αναρχία» και η «μοναρχία» και προβάλλεται ως ιδανική διοίκηση η «νομαρχία», δηλαδή το πολίτευμα όπου εξουσιάζουν οι νόμοι.

1. Τι γνωρίζεις για τον άγιο Κοσμά τον Αιτωλό;

Ο άγιος Κοσμάς ο Αιτωλός ήταν ένας δάσκαλος του Γένους που κατάφερε να συνδυάσει το πνεύμα του Νεοελληνικού Διαφωτισμού και της παιδείας με τη θρησκευτική πίστη και την εθνική συνείδηση. Ήταν μορφωμένος μοναχός του Αγίου Όρους, ιεροκήρυκας και μάρτυρας. Όργωσε την Ελλάδα διδάσκοντας και ιδρύοντας σχολεία. Ο λαός τον λάτρευε και τον τιμούσε σαν άγιο. Πέθανε με μαρτυρικό τρόπο στην Ήπειρο το 1779.